Gedagte vir die dag: Die reguit pad(Foto: pixabay) “Maar julle moet sterk staan in die uitvoering van alles wat geskryf staan in die wetboek van Moses. Moet daarvan nie links of regs afwyk nie.” (Josua 23:6 – AFR83) Ons almal wil geseënd en voorspoedig wees, maar dit is belangrik om te weet dat vir elkeen van die wonderlike beloftes in die Woord daar ook ŉ voorvereiste is. Dadelik, as ŉ mens van die voorvereistes praat, wil die vlees daarteen rebelleer. Tog vra die Here net dat ons Hom bo alles sal liefhê en uit ons liefde vir Hom sy gebooie sal gehoorsaam. As ons kyk na die omvangrykheid van sy beloftes, belowe die Here: As ons Hom dien met ons hele hart, siel, krag en verstand, sal Hy ons seën, selfs tot in ons nageslag. Die Here is altyd getrou, Hy oorlaai ons met sy goedheid en sy guns en volg ons waar ons ook al gaan. In Hom is ons die kop en nie die stert nie, bo en nie onder nie. Hy seën die werk van ons hande en skenk aan ons oneindig baie geleenthede. Hy maak vir ons ŉ weg, waar daar blyk geen weg te wees nie. Hy maak vir jou die regte deure op die regte tyd oop en Hy hou die deure toe, wat nie van Hom af is nie. Die Here sluimer en Hy slaap nooit nie. Ek dink ons sal stomgeslaan staan eendag in die hemel wanneer ons sien hoeveel keer die Here ons beskerm het teen slaggate, sonder dat ons eens daarvan bewus was. Hy weet selfs wat ons wil vra, voordat ons dit vra. Al wat die Here van ons verwag, is om vasgeanker in Hom te bly. Hy is ons bron van krag en lewe. Wees sterk en vasberade en weet dat die Here naby is aan dié wat Hom liefhet en sy voorskrifte gehoorsaam. Geskryf deur Alta Strauss Facebook | Instagram | [email protected]